作者:司空圖
標題:攜仙籙九首
內容:嶽北秋空渭北川，晴雲漸薄薄如煙。坐來還見微風起，吹散殘陽一片蟬。一半晴空一半雲，遠籠仙掌日初曛。洞天有路不知處，絕頂異香難更聞。決事還須更事酬，清譚妙理一時休。漁翁亦被機心誤，眼暗汀邊結釣鉤。跡不趨時分不侯，功名身外最悠悠。聽君總畫麒麟閣，還我閑眠舴艋舟。仙凡路阻兩難留，煙樹人間一片秋。若道陰功能濟活，且將方寸自焚修。若有陰功救未然，玉皇品籍亦搜賢。應知譚笑還高謝，別就滄洲贊上仙。英名何用苦搜奇，不朽才銷一句詩。卻賴風波阻三島，老臣猶得戀明時。剪取紅雲剩寫詩，年年高會趁花時。水精樓閣分明見，只欠霞漿別著旗。此生得作太平人，只向塵中便出塵。移取碧桃花萬樹，年年自樂故鄉春。